اسٹرپر

اسٹرپر (انگریزی: stripper) (جمع: اسٹرپرز) انگریزی میں ایک ایسی خاتون کو کہتے ہیں جو اسٹیج پر تماشائیوں کے سامنے دلکش انداز میں آہستہ آہستہ کپڑے اتارے۔ زیادہ تر خواتین کپڑے اتارنے کے بعد عریاں رقص بھی کرتی ہیں، اس لیے ایسی خواتین کو شرفاء کی محافل میں ایگزوٹک ڈانسر یا غیر روایتی رقاصہ کے طور پر بھی یاد کیا جاتا ہے۔ لیکن جو خواتین رقص میں مہارت نہیں رکھتیں وہ اکثر کپڑے اتارنے کے بعد اسٹیج پر زیادہ دیر نہیں ٹھہرتیں اور اپنے سے بعد میں آنے والی فنکارہ کے لیے جگہ خالی کر دیتی ہیں۔ اگرچہ تماشائیوں میں بڑی تعداد مردوں کی ہوتی ہے لیکن اکژ خواتین بھی خواتین کا عریاں رقص دیکھنے والوں میں شامل ہوتی ہیں۔

مرد بھی اسٹرپر کا کام کرتے ہیں اور میل اسٹرپر (انگریزی: male stripper) کہلاتے ہیں۔ مرد اسٹرپرز کے تماشائیوں میں زیادہ تر خواتین ہوتی ہیں۔

اسٹرپر کا لفظی مطلب ہے (کپڑے) اتارنے والا یا اتارنے والی۔ یہ لفظ اسٹرپ سے بنا ہے جس کا مطلب ہے کسی چیز پر چڑھی ہوئی کوئی دوسری چیز اتارنا، جیسا کہ جسم پر سے کپڑے اتارنا، بجلی کی تار پر سے انسولیشن اتارنا، دیوار پر سے رنگ وروغن اتارنا۔ تاروں پر سے انسولیشن اتارنے والے آلے کو وائر اسٹرپر کہتے ہیں جسے مختصراً اسٹرپر بھی کہا جا سکتا ہے۔

 اسٹرپ کلب 

ایسے ادارے جہاں تماشائی اسٹرپر کا فن ملاحظہ کرنے کے لیے جائیں اسے اسٹرپ کلب کہتے ہیں۔ اسٹرپ کلب جرائم پیشہ تنظیموں کا ایک مقبول کاروبار رہا ہے۔ بیشتر مغربی ممالک میں اسٹرپر کے طور پر کام کرنا قانوناً جائز ہے لیکن قحبہ گری قانوناً جرم ہے۔ بہت سی اسٹرپر خواتین کو زبردستی یا ان کی مرضی سے قحبہ گری کے لیے بھی استعمال کیا جاتا ہے۔ فحش اداکاراؤں کی ایک بڑی تعداد کا جنسی صنعت میں آغاز اسٹرپ کلب میں کام کرنے سے ہوتا ہے۔

بہت سے بڑے اسٹرپ کلبوں میں بادہ نوشی اور ریسٹوران کی سہولیات بھی مہیا کی جاتی ہیں۔ اس طرح کچھ تماشائی اسٹرپ کلب کھانے اور پینے کے بہانے بھی جا سکتے ہیں۔

جنسی آزادی کے باوجود اسٹرپر کا پیشہ اور اسٹرپ کلب کئی مغربی ممالک میں برے سمجھے جاتے ہیں اور انگریزی میں ان کے لیے قدرے کم فحش سمجھی جانے والی اصطلاحات بالترتیب، ایگزوٹک ڈانسر (یعنی غیر روایتی رقاصہ) اور جنٹلزمینز کلب (یعنی شریف مردوں کا کلب) بھی مستعمل ہیں۔

 آداب 

اسٹرپ کلبوں کے چند معروف آداب ہیں جن پر سختی سے عمل کروایا جاتا ہے اور عمل نہ کرنے پر کلبوں کے نجی سیکیورٹی اہلکار، جنہیں باؤنسر کہا جاتا ہے، تماشائیوں کو بزور بازو بے دخل بھی کر دیتے ہیں۔

دورانِ رقص کسی بھی اسٹرپر کو اس کی مرضی یا اجازت کے بغیر چھونا سختی سے منع ہوتا ہے اور اس اصول کی خلاف ورزی پر جنسی ہراسانی کا مقدمہ بھی بن سکتا ہے۔ اسٹرپر سے براہ راست بات چیت کو معیوب سمجھا جاتا ہے۔ بدتمیزی، ہلڑبازی یا جنسی حرکات کی صورت میں تماشائیوں کو بے دخل کیا جا سکتا ہے۔

 آمدنی کے ذرائع 

اسٹرپرز اپنے اپنے کلبوں کی تنخواہ دار ملازم ہوتی ہیں۔ اس کے علاوہ تماشائی قربت حاصل کرنے کے لیے براہ راست بخشیش بھی دیتے ہیں۔ زیادہ مقبول اسٹرپرز پرائیویٹ ڈانس (یعنی نجی رقص) کی خدمات بھی دیتی ہیں۔ پرائیویٹ ڈانس کسی ایک تماشائی کے لیے تنہائی میں خصوصی رقص ہوتا ہے جس کی قیمت علحدہ سے ادا کرنا پڑتی ہے۔

اکثر اسٹرپرز اس پیشے کے ذریعہ تعلقات بنا کر قحبہ گری کا پیشہ بھی اختیار کر لیتی ہیں جس میں آمدن زیادہ ہو سکتی ہے۔ ان میں سے اکثر اپنی شہرت کو استعمال کر کے مخصوص تماشائیوں کو کلب سے باہر جنسی خدمات مہیا کرتی ہیں۔ کچھ رقاصاؤں کو کلب کے مالکان کی جانب سے زبردستی بھی قحبہ گری میں ملوث کیا جاتا ہے۔

اسٹرپرز میں فحش اداکاری کی جانب رجحان بہت زیادہ پایا جاتا ہے۔ قحبہ گری کے برخلاف فحش کاری تقریباً تمام مغربی ممالک میں قانونی طور پر جائز ہے اور اس کو قحبہ گری کی بنسبت جسمانی اور طبی طور پر کئی گنا محفوظ سمجھا جاتا ہے۔ قحبہ گری کا فائدہ گمنامی ہے، جس کا مطلب یہ ہے کہ جنسی صنعت سے نکل کر دوسرے پیشوں میں کامیاب ہونا آسان ہوتا ہے۔ جبکہ فحش اداکارا‌ؤں کی شہرت بدنامی کی شکل میں ان کا تمام عمر پیچھا کرتی رہتی اس لیے ان کے لیے کسی بھی دوسرے غیر جنسی پیشے میں قدم جمانا ناممکن نہیں تو انتہائی مشکل ضرور ہو جاتا ہے۔

 حوالہ جات 

زمرہ:شہوانی رقاص
زمرہ:انسانی شہوانیت
زمرہ:برہنگی
زمرہ:جنسی صنعت
زمرہ:مرد شہوانی رقاص